Americanii, interesați în detaliu de situația Simonei Halep. Prima reacție a sportivei pentru CNN
Simona Halep va putea reveni în competiţii, suspendarea sa fiind redusă de Tribunalul de Arbitraj Sportiv (TAS) de la patru ani la nouă luni.
Românca va putea evolua din nou, căci perioada de suspendare a început din octombrie 2022, iar de atunci au trecut 16 luni, timp în care Simona Halep a încercat să-și apere nevinovăția.
În această perioadă, procesul româncei a fost urmărit și analizat cu interes major la nivel internațional, iar jurnaliștii de la CNN au tratat în detaliu situația, inclusiv în ziua anunțării verdictului.
"De-a lungul acestui proces lung și dificil, mi-am menținut convingerea că adevărul va ieși la iveală în cele din urmă și că se va lua o decizie justă, pentru că sunt și am fost întotdeauna un sportiv curat.
Credința mea a fost testată de acuzațiile scandaloase care mi-au fost aduse și de resursele aparent nelimitate care au fost aliniate împotriva mea. Dar în cele din urmă, adevărul a ieșit la suprafață, chiar dacă a durat mult mai mult decât mi-aș fi dorit", a declarat Simona Halep, pentru CNN.
Decizia TAS în cazul Simonei Halep
"TAS admite apelul depus de Simona Halep şi reduce perioada de ineligibilitate a acesteia de la patru ani la nouă luni. Comisia TAS a stabilit în unanimitate că perioada de ineligibilitate de patru ani impusă de ITF Independent Tribunal trebuie redusă la o perioadă de ineligibilitate de nouă (9) luni începând cu 7 octombrie 2022, perioadă care a expirat la 6 iulie 2023.
Întrucât această perioadă a expirat înainte ca procedurile de apel să fie chiar depuse la TAS, Comisia TAS a considerat că este oportun să emită dispozitivul hotărârii arbitrale Hotărâre arbitrală cât mai curând posibil, împreună cu un comunicat de presă cuprinzător", a precizat TAS într-un comunicat postat pe site-ul oficial.
În 21 octombrie 2022, jucătoarea de tenis a anunţat că a fost depistată pozitiv cu roxadustat, după un meci din primul tur la US Open. În 12 septembrie 2023, Agenţia Internaţională de Integritate a Tenisului a anunţat că un tribunal independent a suspendat-o pentru o perioadă de patru ani, ca urmare a unor încălcări ale Programului Anti-Doping în Tenis (TADP).
Simona Halep a depus apel la Tribunalul de Arbitraj Sportiv în data de 24 octombrie, iar audierile au avut loc la începutul lunii februarie 2024.
Urmăriți SPORT.RO și pe Google News